“Hammamiz bir-birimizni o‘rnimizni to‘ldiramiz” — Kapadze

O‘zbekiston Olimpiya jamoasi murabbiyi Timur Kapadze Iroqqa qarshi o‘yindagi g‘alaba haqida fikr bildirdi. Bu haqda Futbol assotsiatsiyasi axborot xizmati xabar berdi.
O‘yin haqida.
“Avvalo g‘alaba bilan tabriklayman. Qizil kartochka kutilmagan holat bo‘ldi. Lekin bunga qaramasdan bolalar oxirigacha kurashdi. Ayniqsa, muxlislarni qo‘llab quvvatlovi bizga kuch berdi”.
Yarim finalda kim raqib bo‘lishi haqida.
“Ikkala jamoa ham kuchli jamoa. Lekin kimga qarshi tushish haqida biror nima deya olmayman. Kim kuchli bo‘lsa, o‘sha jamoaga ro‘baro‘ kelamiz”.
Hayajon haqida.
“O‘yin ichidagi ruhiyat har doim boshqacha bo‘ldi. Bugun darvozabonimiz ozgina hissiyotlarini jilovlay olmadi. Lekin biz bundan kerakli xulosa chiqaramiz”.
Qizil kartochka haqida.
“Ne'matov bizning liderlarimizdan biri. Uning keyingi o‘yinga tushmasligi biz uchun yo‘qotish. Lekin bizda yana yaxshi darvozabonlarimiz va futbolchilarimiz bor. Hammamiz bir-birimizni o‘rnimizni to‘ldiramiz. Futbol aslida shu”.
O‘zgarishlar va ikkinchi bo‘lim haqida.
“Birinchi navbatda, qizil kartochka bu juda qiyin vaziyat. Shundan keyin penalti ham belgilandi. Lekin men yigitlarga ishondim. Biz oxirigacha kurashdik. Gol ham urdik, oldinga ham chiqdik. O‘yindagi natija esa bizni g‘alabaga haqli ekanligimizni ko‘rsatdi”.
Qo‘shimcha bo‘lim va penaltiga tayyorgarlik haqida.
“Albatta mashg‘ulotlarda bunga e'tibor qaratdik. Chunki futbolda har xil vaziyat bo‘lishi mumkin. Unga tayyor turish kerak. Shu sababli, oldindan qo‘shimcha bo‘lim va penaltilarga tayyorgarlik ko‘rdik”.